Worcester F 80 Distinctiones

65 Ecclesie duplex

Ecclesie duplex genus inuenitur. Est enim materialis, que consistit in coaceruacione lapidum, Psal. [67:27]: *In ecclesiis benedicite* Dominum.

¶ Est et ecclesia spiritualis, que consistit in congregacione fidelium. De quo Matt. 18[:17]: *Dic ecclesie*. Et secundum hoc est duplex genus sanctificacionis qui ecclesie materialis dicitur dedicacio et ecclesie spiritualis dicitur iustificacio. Quarum vna est significacio alterius vt quod exterius agitur in ecclesia materiali representet significacionem que debet fieri in ecclesia spirituali. Vt sic de vtraque possit exponi illud Eph. 5[:25-26]: *Christus dilexit Ecclesiam, ut illam sanctificaret*. Ecclesia etiam dicitur mater nostra. Ideo debemus ei obtemperare in preceptis suis vtpote soluendo decimas[[1]](#footnote-1) et huius. Et etiam ut non fiant inutiles, dissoluciones, garulaciones quibus impeditur diuinum officium.

¶ Nam monstrum putaretur si infans in vtero materno loqueretur, sic si quis garulet in ecclesia, Tob. 3[:17]: *Numquam cum ludentibus me miscui, neque cum hiis qui in levitate ambulant, participem me prebui*.

1. decimas ] *add*. de quo vide supra, c. [99] Decime F 128. [↑](#footnote-ref-1)